Očekujemo da MKSJ pravilno kvalifikuje izvršena djela genocida i druge zločine protiv čovječnosti i međunarodnog prava

Mnogobrojni i raznovrsni relevantni izvori različite provenijencije nesumnjivo potvrđuju dvije početne, osnovne bitne, fundamentalne empirijske i naučne činjenice savremenih događanja i događaja u Republici Bosni i Hercegovini na kraju XX stoljeća:

-	prvo, na Republiku Bosnu i Hercegovinu izvršena je klasična oružana agresija, odnosno zločin protiv mira i sigurnosti čovječanstva, što je po osnovnom poimanju, shvatanju i definiciji mađunarodni oružani sukob, i

-	drugo, na okupiranim teritorijama nezavisne i međunarodno priznate Republike Bosne i Hercegovine, članice Ujedinjenih nacija, u svim gradovima u opsadi i na teritoriji Ujedinjenih nacija – sigurnim zonama Ujedinjenih nacija nad Bošnjacima, pripadnicima ( zaštićene) nacionalne, etničke i vjerske grupe kao takve, izvršen je najteži zločin – zločin genocida.

Raspoloživi i jasni dokazi potvrđuju postojanje subjektivnog (mentalnog) elementa genocida - namjere (mens rea) za izvršenje genocida nad Bošnjacima u Republici Bosni i Hercegovini. S tim u vezi, nužno je, pored ostalog, ukazati na dokaze o genocidnoj namjeri srpskog rukovodstva za formiranje jedinstvene srpske države, čije je formiranje bilo u funkciji izvršenja genocida, a koje su javno iznosili najviši zvaničnici, uključujući i Radovana Karadžića, koji su neposredno radili na tom zajedničkom udruženom zločinačkom poduhvatu genocidnog karaktera. Rukovodstvo paradržavne tvorevine Srpske Republike Bosne i Hercegovine/Republike Srpske, na čelu sa Radovanom Karadžićem, imalo je genocidnu namjeru i genocidni cilj da istrijebe Bošnjake, na taj način što će "jedna trećina Muslimana biti pobijena, druga pokrštena, a treća će otići sama od sebe".

Radovan Karadžić, predsjednik nacionalističke, kako tvrdi Richard Holbrooke nacističke Srpske demokratske stranke Bosne i Hercegovine i predsjednik paradržavne tvorevine Republike Srpske je, pored ostalog,:

-	prvo, u dogovoru sa drugim planirao, podsticao, naredio, pomagao, podržavao i počinio zločin genocida nad Bošnjacima ( bosanskim muslimanima), pripadnicima nacionalne, etničke i vjerske grupe kao takve;

-	drugo, učestvovao u udruženom zločinačkom poduhvatu, čiji su cilj i namjera bili da se Bošnjaci unište.

Postoji dovoljno dokaza, (actus reus) da je u svim okupiranim mjestima Republike Bosne i Hercegovine, gradovima u opsadi i sigurnim zonama Ujedinjenih nacija, posebno u Prijedoru, Sanskom Mostu, Ključu, Brčkom, Bijeljini, Zvorniku, Srebrenici, Bratuncu, Vlasenici, Rogatici, Višegradu, Foči, Sarajevu u opsadi i drugim mjestima izvršen zločin genocida, gdje je na hiljade, desetine hiljada i stotine hiljada ubijenih, ranjenih, silovanih, protjeranih i deportovanih, te uništeno, razoreno i oštećeno na hiljade civilnih-vjerskih, obrazovnih, naučnih, zdravstvenih i kulturnih objekata.

Imajući u vidu sve naprijed navedeno, kao i sve relevantne činjenice i dokaze koji to dokazuju, potvrđuju i verifikuju, a u cilju objektivne, naučne istine, ljudske i društvene istine, i pravde – bar minimalne, za sve žrtve genocida, očekujemo da MKSJ pravilno kvalifikuje, odnosno inkriminira izvršena djela genocida i druge zločine protiv čovječnosti i međunarodnog prava i da, na osnovu činjenica i pravne kvalifikacije, donese presudu: - kojom je Radovan Karadžić kriv i odgovoran za izvršeni genocid nad Bošnjacima, pripadnicima nacionalne, etničke i vjerske grupe kao takve, najmanje na području Prijedora, Sanskog Mosta, Ključa, Zvornika Srebrenice, Bratunca, Vlasenice i Foče, kao i za zločine protiv čovječnosti i ratne zločine na području drugih okupiranih općina.

Nažalost, ni donošenjem takve presude pravda nije i neće biti zadovoljena, jer je u određenom kontinuitetu, iz razloga samo MKSJ poznatih, optužnica protiv Radovana Karadžića reducirana sa 32, na 11, te na 8 općina. Međutim, sva raspoloživa, valjana i pouzdana dokumenta, a prije svega, empirijski izvori podataka, potvrđuju i dokazuju da je genocid izvršen u svim okupiranim mjestima, gradovima u opsadi i sigurnim zonama Ujedinjenih nacija, za što je kriv Radovan Karadžić i da bi samo izricanje takve presude ispunilo očekivanja žrtava genocida, zadovoljilo pravdu i poslalo jasnu poruku svima na planeti Zemlji da će, u slučaju planiranja, pripreme, organizovanja i izvršenja genocida, uslijediti pravedna kazna. To bi značilo da na Planeti postoji izgrađena i razvijena svijest i sistem univerzalnih vrijednosti u savremenom demokratskom ljudskom društvu, volja i odlučnost da se djeluje u pravcu sprečavanja i kažnjavanja zločina genocida, čime bi se u praksi ljudskog i društvenog života potvrdila ciljnost i svrsishodnost Konvencije o sprečavanju i kažnjavanju zločina genocida.

Institut za istraživanje genocida, Kanada